
 A sinig, na Senegaal a fogu. Oxe a ndeer Saalum, Fa – ool fa kajoor.



 Yaaga maat garafulee, laamaan ke ndeeƭuma :



 - laamaan faye seqna foofi le ;



 - lamaan faye seq lanq ke



 ye maad we ngarna koy wene a soƥu meen.




 O maad kumba ndoofeen fa maak kam maad we sinig


 Maysa waali Saane mbaa Maane, o ndeɓ janke waali Saane mbaa Maane a refu.



 O maagum oxaaga, jegoogu saax laa



 ne ’’ eena Kañsalaa.



 Ye da moof na bo nqeƈooratee no saax laa, o ndeɓ onqaa a waaj a sutax.



 Maysa waali a wondoox bo o yeng, no ƭaaɗ ta ga ƴulfaan fara fa Sinig.



 Naaga inooru o Ngaaɓu a yoon fo jigeenum ɗik : Kiino meew fa sin o meew.




 Ye da ngarna bo a mbey da ndoxodoox kulaar ta cit ma a kiin o meew.



 Yaa da inoorna maaga, Saanj Foloo a foga no me da ƥeerna.



 maaga a teƥ a peraand ake a soƥu den.



 A teƥ a peraand na soos refu : sanji foloo.



 Kaaga atu gon le na saate faye ne ’ eena Saanj.




 Saate fa yeene o kiin o maak kam goor we a genu : Majoor Juuf.



 A laya yo it ee a ƥeera Juwaalo na foofi laa,



 A jega waa naa layaa sax ee den cooxu a juwaalo ngonum leene.



 Ee jiyoo la felee, refu na soos foofi le xey. Ngon le a suptooxat Juwaalo.



 Ndaa it ƴoolaa we laya ee Juwaalo refu na den ji walo tee fudooxi.



 Den daal a ƥekaan na Agen fa Jambooñ.




 Mansa waali daal a ɓeera ma a soƥa mbir maak : Buka jilax fay.



 Ye ta doodeena koy, o xuuɗ o laa ta



 xuuɗ ’ ina tax ’ u da siman Jon.



 Xu ɗeetik ’ uuna bo xaad, o laamtangee o mad oxaa, we oxaa jon.



 Ke naang na jon na seereer refu ke geenooxna ke naa ñoowaa



 Ye ta innorna meen koy, Tase faye eetu ref o maad a Sinig.




 Tase faye fa yaaga, Buka jilax fay faye Maysa waali xetit ina rimun.



 Neene koy maad we a ndeepatirtu bo na maad kumba Ndoofeen fa Maak.



 Rend koy xa elew axe moƴna mbaag a cang, a mbaaƭane neexil.



 Oxe fagun faak, ordinaateer a reeƭu, oxe rend damtel no porose a refu.



 we ndaɗna ngen den, den naa laamitkeel porose den soo a ndamtel ta.




 Xa elew xa ƭak, Njuungooc fa Maamadu Nduku ndaɗu.



 d en, kaa da mbug o andik o maad a sinig Kumba Ndoofeen Juuf fa Maak.



 Mbugee o woto laa ɓisna den, kaa da mbug paasaa, a ŋaayaa a mbudooxaa.



 A mbaaƭaa no pind ke maa da mbe ’ aa, a ndokaa a saret o faam, naak mbaat pis.



 Kalaas ne fop, muse faye fa dirikteer a mboxandoor.




 Dirikteer : ke ne refu porose njegu njiriin, in sax xan i mbaag o yoon a nuun.



 Muse key it a yoon fo ke dirikteer a layna



 Yaam kaaga xan a faax no o caajangin, ta and wiin goor weene



 xa elewe axe sax a ndeta baa a yiifaa o njeg lakaas waa ƥaatooxna.



 Maamadu nduku : a yoon a narangaa fogteen koy, i mbaasin.




 Njuungooc : in, i anda qoox in, kaltaa o and ’ in no maad oxaa haalu in



 -Kaaga fo kendum taxu bo i yoonangee, i njegkee ne i mbugitna.



 Muse ke fa dirikteer a ngukrik a saktooxiid.



 Dirikteer a jang o ñuxur ole a lembee, mboƥ ne nu laya ndigil.



 Fat i nqaƴa nuun fa a ƭat nuun, ndaa i jega o ɗaay o maak.




 Naaga Maamadu fa Njuungooc a ndef na paaj.



 A njikayo xa mañetafoon xa ƭaq, saak baxwel, a sarbet, saak ñaaƴir…



 Xaye no puni cuc ne, owe gaaraas. da laamit xa boto xe fatik.



 Soƥa me da ngeenoox ’ ina xa boto fatik ake a ndefu.



 Da naaŋ meŋ no woto laa no moofand ole a ndeer.




 Maamadu nduku sequ calir qoƈu ke, Njuungoox sequ xaaliis faye.



 Kaaga taxu ta rabid a paas a ƭak ake fop.



 A mbadiidayo gaaraas Fatik. A laamta yo baa lalel o woto le Jaxaaw.



 Fop a ndoka yaam ye da mbadiidaa wiin ɗik yoq ’ u o woto le may.



 Na ƭat ale, da laamit me da mbudooxkaa, a layel o ten.




 Ye da mbudooxna o woto le, a qetu fo o koor o leng, a simnin.



 ye o koor oxe a jaaɓna da layin ke inna den.



 O koor oxaa a laya den ee, ngaryo um ɓisanuun no kawul o maak oxe.



 Ye da mbadiidna a simin, o koor oxe a wet njoktoor ne.



 Ye o kawul oxe a jangna ñuxur ole, a



 dalna den.



 Ye keene faafna ta laamit a den me da ndalnayo.




 Mbind maad na faak bo fa xaye, a jega xulang no genar.



 Mboƥ ne a layin ee njegee o daland, owe sogaa meen o ngar.



 Naaga o kawul oxaa a layee : ngaryo um ɓisanuun no mbind maad no ngenik ma.



 Ye da mbadiidna, da cooxel a ndok, da ƥogoox a cooxel a put.



 Ye da mbutooxna baa ƈut da njaw warga.




 No kirand naa, o kawul oxaa dakooxiid yaam a ndop calel ke.



 Me da moofna oxaa ne ’’ teena o maad kumba a fadiid.



 Naanga o kawul oxaa a wuuq : maamof fuudik xodaan.



 a moƴ ma mos, a moƴ ma saɗ.



 Kaaga tax ta ci ’ el a Faali ngoy …




 O kawul oxe oxe simataa o ndaan Kumba ndoofen;



 Ndaa mboƥ ne owe njangan no mañetafoon ole.



 Ye keene faafna, o kawul oxaa ee : i ngar koy na maad kumba.



 I eetit no ngon le : o ndoofeen refu ke ɓaatooxna.



 ke fadna maa andoona ee, waagkatee o saktooxiid no ndool.



 Yaag o maad o yoontu o jeg, warsak, kaaf a may, a areer a may.




 Too kaaga maatum a atu. A sinig a fel bo, puud ke ma muu refna.



 I njolangaa gon le, o ga ’ um no ndoofeen refu o ndoofeen o lañooxu.



 O laaga fogeer fo ndoofeen o uume, fayaa na cooxa wene a xaƴ waana.



 Kaaga atu pind ke fop nandoogu.



 Fo kuu jegoona, feeñkee no ke fi ’ ana xooxof.




 Ndaa no ke damtaa wiin we no ngentand ne o niiwteel.



 Keene taxu bo ndiig a sutooxangaa, we njegna, ƭat qew ke.



 No maatum, o jeg kaa lasteel, naangee juumeel



 keene atu a qur, xa pes kaa nquroogu roog saate bo saate.



 Roog wuu nqureena, kaa nu cooxeel ñaamaa, ƈaxaa singom moɗaa tangal.




 O yeng ole garangaa, mbuud a fakel,roog waa mbecaa.



 n o maat kumba fop kaa yooɓ ’ u, eetin no ñoow ole.



 Yaaga a sinig gefee, peel ke may muut fo foofi.



 Xa coc axe a may fo paafal, ya yag, pat, fo lakas, fo lakas.



 Peel ke fo mbak fo liƥ, dara yoqee.




 Ndaa yoo maad a jega lakas kaa ta jektooritna.



 A foga ta, ye tuɓaaɓ oxe a bugna daawir fa siiñTuubaa.



 Ta seede maaga seede mosu no ngim roog siiñ t uubaa fo njaambuur um;



 A reta baa a jaɓ o doon maat um, ke ta layna jegangee.



 Kaaga atu ngooloorir ne ndeer singandum we fo murit we.




 O kiin o saɗ ’ u ndigil a reeƭu, too a jambaar.



 Lakas no ten, maatum sax kaata lasit un.



 No ƥemb roog oluu refna a sinig, a jega o xaa refan ’ uuna maaga .



 Too a sipangaan kaa xaƴaŋ fo ke yoonna fo nombo le fop.



 Too keene jafeñu no maad waa yaaga. o leng na den jaɓ ’ ee lasit maatum



 Laamit



 1. An ref ’ u Kumba Ndoofeen fa Maak ?



 2. Xa atu ngooloorir ndeer singandum



 we fo murit we ?



 3. layi ƭ ik kaa jekitna a kumba



 Ndoofeen fa Maak.



 4. Nam oxaa jegna halal a an ’ diteel no seereer ?



 5. Layi ne ga’toona maat kumba ndoofeen fa Maak.


 Maamadu Nduku fa Njuungooc a ngatiida o jaxaaw, a mbokata ke da atna.



 we ne a nqooyoogun Sanu moon waa na laya San moon.



 Ye kee ne a faaf na, Muse ke a mbi ’ an a den o maax o joktoortel.



 Maaga mboƥ ne eetu jeetaayit no maad a sinig kumba ndoofeen fa Maak.



 A atayo no jeetaay o and olaa jegna o njiriiñ



 Kaaga a muulel na safe a cooxeel xa elew axe fo wiin lakas.




 Maad Sanu moon FAY


 Keene taxu bo mbind ne damit ina ekol ne, a garaxin rend.



 Naaga muse ke fa dirikteer a qet a ƥaat o ndam neexil ne.



 Ta ref : ɗik we naa ndaɗkaa no kalaas ne, a lay porose den.



 Muse ke ndetaxin no kalaas den ke, a yegnin xa elew axe.



 Muse faye, Njuungooc fa Maamadu a gara baa jangtoox tige no kalaas ne.




 Naaga, coow laa a ɓaat o inu no kalaas ne, ne na fagun faak.



 Maamadu Nduku fa Njuungooc a layee den naa njangatinkaa ke dooneena.



 Ndaa Maalik Jalo fa Maadaan njaay, a ndaaɓoox a yee, nden naa njangkan.



 A njanga bo ekol ke mbegiidaa, oxuu refna andaada ke jegoona.



 Naa da ndaaɓooxit ’ uuna, Maalik Jalo reefu na Maadaan faye aduna.




 Muse faye a ci ’ a Maalik fa Maadaan ñaal ƭik yaam da lay porose den.



 Ye kom ne garna, Maalik fa Maadaan ee, na Salmoon Faye a mbugu saak.



 Muse faye a laamit a den ee: xa taxu nu mbug o saak na Salmoon?



 Mboƥ ne : Salmoon, kaa wiin we layaa no maatum mayu kaa yiif a jaɓeerna.



 I mbug o ƭeet ndax jegee na salmoon mosu, paax kaa layaandeena.




 Musee faye : ke nu layna, a faaxa a jega o njiriiñ.



 O kiin o cegee kaa taa kañteena jegee.



 ye keene a faafna : ta laamit a den me da saaktikan ?



 Mboƥ ne a layee : i ndama yee, i mbadangaa Fatik i ndet no maak waa.



 Waaga, xan a mbaag o laya in meta genoogna.



 Muse faye : a baaj nuun a jaga.



 A ñaaƈnooƭ ale a jofa.




 Naaga, mboƥ ne a ƈut yaam a ndoonoox na ƭat ale.



 Xaye, kom teniŋ, Maalik fa Maadaan owe ndetaa gaaraas yaam a mbad Fatik.



 Na ƭat gaaraas o woto a geenoox a laya ee f atik ! f atik :



 Maadaan a laya Maalik ee : o woto le de Fatik a jofu. Pañtu i njagin ?



 Maalik a doon ee : o ga ’ angaa ee wiin ɗik yoqu teen.




 Naaga,da mbudoox a ndok no woto le naa retaa fatik.



 O woto laa oxaa na ƭat alaa. Maalik fa Maadaan ndefu a cinj alaa no woto le.



 O njongoloor, o woto le paan.Wiin we a mbudoox a cungaa ta jag.



 Maaga Maadaan fa Maalik a ndoktu no mbind leng a qeɗaa foofi.



 Ye da ƈutna, a qet no maax ole no mbind ne fo o koor o maak.




 Da laamitin ndax a anda sanmoon fay no maad we sinig ?



 O koor oxaa laya den ee : mi, o ndaan Sanmoon refum.



 Maalik : o and a maamof xottu in o ndakaaru bo mene.



 Naaga mboƥ naa a qotik o fof den, a ndeef o koor oxaa.



 Ye da mbadna no mbind naa, da simnir a andir, a ndalnel.



 No kaaga, jeetaay laa a wetoox. O koor o xaa a jang o ñuxur ole :




 - San moon Fay o maad tigi a reeƭu kam a Sinig.



 wene a nqooyoogun San moon waa na laya Sal moon.



 A saɗ ’ u calel,too a bug ngiin ngoor



 I mbaaga lay ee, Sanu reeƭu gonum,



 Fay a ref simanqolum.



 Oxaa gen ’ u o Moon, keene atu sanu faye genna o moon.




 - O ñoowum fop no calel a doon un fo o jof.



 Ye da moofna bo no feet olaa, Maalik fa Maadaan a suur Fatik.



 Ye da mbadiidna gaaraas, da nqet fo koor oxaa ne ’ eena Kumax.



 Naaga, da lay o koor oxaa ke inna den. Ndetyo a n jaanjaay.



 Nu mbadanga, laamit yo mbind Goor Ɓemb Ngom, o kawul o maak oo.



 Mboƥ ne a laamtaa baa mbad no mbinaa da layeena.




 Ye da badna mbind Goor Bemb, da ndoxodoox, o kawul oxe a fadin a den.



 Na kenar a teerooreel no sax ceereer, da ci ’ el foofi, a cooxel a ñaam.



 Ye da ƈutna put a ngaru no nqel ne, me koor oxe wondooxna.



 Naaga, o koor oxe a simniratin fa den.



 Oxe laamtaa den me da inoorna, fo ke da mbaaƭaa me no ten.




 Maadaan a layin ee : in daal, and o maad o ne ’ e Salmoon soom innu in.



 O koor o xaa a dalfo inoox a moof, i



 yu ’ saaƥan no daŋ laa.



 A daxaƴoox a ɓekin ndeer japko ne lanq fa ñiiñ ake, a ñarnoox.



 A doon ee : bo i layaa na salmoon, um layanuun no mene nu moofna.



 Maadaan fa Maalik : - neene a faaxa, in we nangilooxang.




 Menerefu o n jaanjaay a ref cosaan no ngentand ne Fatik.



 Na taƥand : a ñox a laa tuɓaaɓ oxe fo a Sinig me ne a waajtooge.



 Piine Laparad adooxan ’ u den yaa da nqetna a logandeem.



 Me ne Ndam Sanu Yaande Njaay fa wula sanu yaande a mbi ’ tu yo jaloore.



 Yaa tigaa sumna, Ndam fa Wula a sim taxar ke da nqaƴaa a naaq.




 A naaq aqe no taxar ke a yenaa na kanu



 ke no duɓaaɓ waa.



 Too mamuu da ƭeetna nga ’ kee o kiin.



 Soƥa a ngoor ke we a njaajaay.



 Nene seereer ke a ndaxtu duɓaaɓ we na ñox ale a logadeem.



 Ndax nu jega kaa nu laamtaa teen ?



 Maadaan ee : mi de a jega ke buguuma



 o and.




 O Koor oxe a xaƴin fo ñuxur ole.



 Maadaan : Ndam Sanu fa wula sanu xar a mbogu ?



 Ngawul : den ɗik mbogu a faap fa yaay, a ndeeƭu yaal o and o lame.



 Maalik : ndax a njega fog waa naa ñoowaa bo ndiiki na saate faye ?



 I yo moos, o retangaa jaawle, mbaa o njooɓ o soƥ a den.




 I ngar koy ndiiki na Sanmoon Fay, biram mbenda wagaan, yaakis waagaan, xanjang waagaan.



 Oxaaga reeƭu o koor kam no goor, a saɗ, a faax, taa njaɓ calel.



 Maatum, fop kaa njaloogu, o leng saɗee guuɗ mbaa o fi ’ tefee naaga.



 Wetandooxeem ee, a mosa jeg a sim, wiin wa yong a nqooxaa .




 Goor fo rew, gawul waa, o leng yoqee.



 Ye te moofna bo no kirand naa, ta widik xa qol axaa. Ye ta fadiidna, ta widaa xooxe le. Mamuu ta ɓeerna, a ga ’ daaƭ. Ta laamtaa koy : an fi ’ u kene yee ? a jooxaa nqol daaƭ le fooleena.



 Kam xooxoox we koy a jega o pulaane leng o xaa fogna ta. A laamtangaa rek,



 ngoor ke ee : o pulaane xe yoo de.




 Ndeer o nqol ole a ga ’ axin daaƭ, a laamit .



 Ngoor ke ee : o pulaane xe yoo de.



 Salmoon a xooy fop da ngar a nangilooxin



 o pulaane xe, me ta refna oxe sendaa, wiin we nqufan.



 Ye fop a ngarna a ngeenoox ta lay ee :




 - o pulaane xe xooxu o qoles ole fop too nuun layun.



 - yaam muu ɓeeruuma, ten a ɓeerama bo o qol le xet.



 Ndiiki koy kaa um cooxkan o nombo no maat ne a Sinig



 fop a ƭeet o pulaane xe. Ta doon ta ee, gaaw a kar a dodkeel.



 Naaga yong naa tas, fop a ndet a nqaad . Ngoor ke nqaadaa a ndicooxaa.




 Ye da njeeñ na o pulaane xe cofaƭaru ke, mboog ’ ee o ga ’ ole maad.



 A mbeecca ee Sanmoon andee o njofaƭar, no ndigil rek a mosu ñoowaa.



 No keene fo kendum, Sanmoon a mosu geenooxaa no jaɓ calel fo ndigil.



 Ndaa yoo, o koor o pug ’ u kaane a reeƭu .



 Kaata soɗanoogel kaane no fule ’ um a buqaa. Bo me ta uupeena kaa sax ’ u kaane.



 No kaaga, Maadaan fa Maalik a nqaad tu o ndakaaru.



 Laamit



 1. An ref’u Sanu moon FAY ?



 2. Mam Maalik Jalo fa Maadaan a ndet’u, fa xar a ɓaatik ‘u maaga?



 3. xar ndam sanu yaande njaay fa wula sanu yaande Njaay a mbi’u ?.



 4. Kañi a San moon .



 5. layi ke andoona na Salmoon too xotin no laye pinde ke took ?


 Ne ta layteena na saak alaa na Maadaan fa Maalik, Sanmoon bug ’ ee cofaƭaru.



 No ndiig ne rend koy, foofi maya, a teƥ ake njegee ñaal fo yeng.



 Naaga o qol ole sanmoon fay oxe yipa



 daaƭ bo no kaa ɗuuɗna o xeel.



 Neene Sanmoon a xooyit no nqel naa.Ee, kaa bug o qolum a xooxel.



 Paar a jo ’ it ke maad a layna. Ta doon ta ee : Diiboor a kar buganum.




 A sim alaa Sanmoon,


 Roog a feed pis ke a ŋaayel a ƥis o nan ole no caate ke .



 Ye roog a yaaraa, fop a nana ee maad simtu a qooq diiboor a kar.



 Siide wene ngagnaa o sis ole na tooñ a ke xooxoox we ñaktooritkaa.



 Side waana a cooxit koox ke na mbarkeel na sim ale.



 Yaal kaak ke owe sugnaa kaaf ke naa mbikeel saaƈ fo ƈaar.




 Saltigi ke den naa ngarinkaa a teƥ ake bo a qooq ale faaf.



 Roog we naa ndeefkaa mbes ke a ngimaa a mboxaa, owe maaƭooxaa.



 Mbes ke owe na mbaal alaa, a njagandnaa a kelaar.



 Gawul we naa mbakankaa xooxoox we, o we nguulaa a pamb den.



 xaye, gaaw, o feet a refkaa a qooq ale.



 Ngoor kaa no maad a ngaptik no caate ke .




 Owe ŋaaya pis ke a ngadu xa ƥool, gawul we mbakaa, da mbidaa njooxe.



 Saate fayuu da mbadna, a ngeenoox no nqel naa, a pamb a njiin.



 Mbes kaa na saate fayaa ngembu a njang xa ƥool a ŋaay pis den.



 Ye caate ke nqetna, da mbi ’ a yaj a ndet no qel no maad.



 No nqel na mbes ke a mbe ’ no mbec bo lanq a ɓut.





 Maaga o nqas onqe a jegtu : goor we kaa ndokaa no lang ole.



 O xuu rok na, sip o ƥool of, jang a salma le ndeer o lang ole .



 Kañoox, simat xooxof, bo ta fel, o lay ke caaci ’ of ke mbi ’ na no jambaar.



 Gawul we a mbakoŋ naa mbaax, fak mbind faapof.



 O wid o lang ole, fakoox, rew we a mboxanong.


 Soo koy o lay ke o fi ’ kaa na koƥ alaa o feet.



 Neene a reftoogu faak no caate ke no took fayaa.



 Ye ta miñna rek o leng a rok no lang ole, a fuur a salma le.



 A gar no gawul we, a in a den a layee : mbakyaamo



 Gawul wa a mbak o ndakin. Ta wisoox bo ta miñ tee.




 - oxuu refna meen o koor reefaam i mbeedatinook no qol no maad



 yaa ta layan fo yaa pamb ake ƭisooxaa a ndeefin lengoo.



 Mbes kaa ndeef ta. A pamb ake a mbakaa, da mbuuqaa bo no qol olaa.



 Da njang o saar a maaf, a ndakoox o njang o saar a maaf.



 A ƈook a ñakit ake fo foofi le a ngaaraa.



 Roog we ndoxondooxu den soo a mbokatin fa kim a pelu.




 Ye da moƴaa matiid, a pamb ake moƴo nqiir, mbes a ndoomaa lanq ke rek.



 Yaa roog waa naangaa saraax no qol ole, mbes ke a mbuuq .



 Roog we ngarit a cinj den a mbatnaa a naf den a nguman we adooxna.



 Maak we a mbadiid, a ngarin a qooq ale yaam a ñakit ake.



 Naaga, a qooq ale, mbak ne fop a wondnel, da njof na ñaam alaa.




 Xa toon a tooñ, xa toon xa caakre, fo saaƈ fo njuk o mbambe.



 Yaa ngoor Jambooñ a yooroox saaƈ ke fa tegeƴ ake rek a wuuq ee :



 - bo saaƈ a mbelaa tig a ñak o ñisum



 o njuk o mbaal, o njuk o mbambe mbaa tulaaber.



 Ngoor sebu koy, na tooñ ake a daaru, a muraa, a kañooxaa.



 Oxaana : o mbamb o nqene reefaxama, ƭool njogoy a huulte.




 A damel a ɗurkuuñel a ɓaato damel a ɗurkuuñel.



 A fakangaam um firtooxaa ne no mbangool mbaa o laspeer na sumaand.



 yaa ñakit ake a ƈutaa, a nqiin ake njiin, mbes kaa ndaaratin no saar olaa.



 A ndeftin bo no njoloor naa, a put ake mbadiidaa.



 Kaa maak we njaɓik xa ƥool axe fa xa pakooƭ axe no gawul we.




 Naaga ngoor ke mbutoox, a ñootnoox saa ndopik o saar.



 A pamb ake ƥaat o yo ’ noox, ɓaatnee a yaj a lakas xa pes a mbadiid.



 A ndal fo ƭeg o saar den rek a mbuuq, a nqooy gawul waa.



 A ƥak a leng no gawul waa a dabka den, a leng ale a yoq.



 O qol ole a nantataa o qol xire. Coow le naang kur.



 A kañax ale fa a mantax ale ee xus na tandaaw ale.




 Ye ceeƈ naa a gooknookaa no mudand, Sanmoon a bug o widik ngoor kaa.



 Naar koor ke a ngumnel, a lahaaƥ ale a geenoox, oxuu refna fa salmaum.



 Ndak fo ndukax da mbad no qol olaa ;



 Ye ngoor kaa no qol olaa a ƈookna pis ke a calaa ngaraa.



 A kim a kaa fo mbak naa a moƴ o nannoox.




 Maad a fadiida, na bid ale no calel ke, ta eetitna cagand ale.



 Ta ga ’ o ndaaƭ o nqaa naa foy-foy naa. Ta laamit oxe xaƴna o ndaaƭ onqe.



 Soƥa no xooxoox we o leng soom refu teen o pulaane.



 Fop a layandoor ee : o pulaane xe yoo.



 Ta ɓaat o ret bo ɓemb roog ñamaak no qol ole a ɓaat o ga ’ o ndaaƭ.




 Ta laamit axin oxe foolna ndaaƭ onqe, dee o pulaane xe.



 Ta ret no ɓemb–roog janoon, a ga axin o ndaaƭ a foy–foy naa.



 Ta ɓaat o laamit o xe ɗegeerna o ndaaƭ o nqene.



 Fop a laya hin ee : o pulaane xe yoo de.



 Ndeer o nqol ole, ta ga ahin daaƭ, a laamit.




 Ngoor ke ee : o pulaane xe oo de.



 Salmoon a fuux koy baa sendataa, fop a mboogee xaye ta war o pulaane xe.



 Neene ta dalfo xooy o njooxe nqe fop .



 Wiin we a ngar a nangilooxiid ke maad a laykaa.



 o pulaane xe fo xooxum koy oxe diida ba jir.




 Ye wiin we a njaaɓiidna a maad, ta laya den ee :



 - o pulaane xe ne refu o koor, too mi ngiin ngoor soom felaxam.



 - ga’aam ee jegee maa ta fadeerna no qol ole



 Nene ta andiloorna na qooq ale bo nu seede in



 taxu bo um ƴutnin bo fop a andin. Xam humin gaaw a kaar o nombo farɓa.




 So koy ci ’ in o tew lingeer no saax le.



 fop a ƭeet o pulaane xe. A ndam xa ton.



 Ta doon ta ee, jumaliŋ ta takanel o tew oxe, gaaw a kar a dodkeel.



 Wiin waa pictoor, ndod ne fa kuma le no tew oxe a waajateel.



 A njeeña o pulaane xaa kaa fi ’ eerna a mbaaƭaa ta o lorin.




 A mbeecca ee roog naa bindaa, too salmoon o maad o pugee caaxaan oo.



 No keene fo kendum, Sanmoon a moso ngeenooxaa no jaɓ calel fo ndigil.



 Jumaling xaye, no nqes naa bo no kirand ne a pamb ake owe mbakaa.



 Mbind no maad a may bo ee fuut fo genar.



 Fulaane we no tundo nqe fop a ngara yaam a ngidmiid o maad.




 Salmoon a wara naak tadik, fogeerna fo paal ke fo pambe ke.



 o kum ale a ƴuta, no mbind maak mbuud ne oxe ɓaƈtooxaa.



 We na taaxuraanaa, we naa ndiiti ’ aa, o leng yoqee.



 Kon nuu refna fo gawulum, giigimum fo feefecum.



 Kuu naa yereel mbaa o ñaameel, oxaa



 maaga.




 Roog a feed, ye njeeƈ ne o fodaa no



 ƥaak o xeel, famb laa jibaa,



 Ngoox naa mbumbaa,a cunjung ake njokaa, maad naa yokeel,



 Ye ta ñaal kataa, a cunjung ake a nqotik o pulaane xaa.



 Ta muurel njoor ndan, a ŋaaynel naar ngoor a garaa, rew maak we a ngimaa.



 A ngimaa ee : nene faa fay we yaal taa rew den we, naar ngoor bit o xeel.



 Nene a simalaa Sal moon a fagtu, ta genin digil a tuuƭ o mbanguuñ xa maaƥ



 Laamit



 1. Mban o qol le Sanmoon a xooxikkeel ?



 2. an a layu yo ee ne ta xooxtaa faaxee?



 3. ndax Sanmoon a garꞌa no qol olaa ?



 4. an a layu yee ten waagu no xooxoox we.



 5. Nam ga’to kate naa no qol olaa ?


 Ndiiki ta jeg xa kiid, na adna faye a yarooƭ a le no mboƥ ne oxe supteel.



 A foga no ke atna kaaga, ke ñaaƈooƭ ale na saax ake a simitna.



 Maak we mbarna seq a saax ake, a laamta



 da and ne ndookoor a wataa.



 Xa teɓ xaye ndefkaa maak o feet, a faaxa



 da aqatel na keen o feet.



 A warata, a ñaaƈooƭ fa a ñaaƈnooƭ saax



 fo pind ke ndeegooxuuna.




 Gornomaa no jangand ; a tekitum, njofnaxum fa a keenooƭum


 Keene taxu bo saax le Senegaal a rop o saar o leene.



 calel ke koy, owe ndoptel no jangan ole ɗaapooxna.



 Pexey ne ta rokniteena naa xooyeel : gornomaa no jangand.



 Ekol mayu a ngeenna baa ƈut gornomaa den.



 Ekol ne Maalik fa Maadaan koy kaa mbaajanaa gornomaa den.



 Kaaga taxu bo da soƥiid a espekteer a laamtan ke farna no keene.




 Ye da mbadiidna a simin we da soƥna no maax ole da laamit a espekteer.



 Maaga espekteer a fadtiidu, a simin a den a dalin a den na biro ’ um.



 Mboƥ ne a lay a den :



 Espekteer a nangiloox a den.



 Maadaan : na baaj a sip ale no gornomaa in, kaa jeg ke i nqoolatinaa.



 A foga ta : - Xar refu gornomaa no jangand? - xar refu njofnaxum ?




 - xar refu o njiriiñum fo nam a waantaa ?



 - nam gornomaa o jangand a lokrandte fo cangel , a cang fa cangnooƭ ?



 Maalik a doon ee : Nam a sipteel : pexey kaa, calir kaa, ke wareena o wootoox ?



 Espekteer ye ta nangilooxna bo da ƈut, ta jal yaam o ɗaay.




 Laamit nuun ke, ndefu ke waree na o and no gornomaa o jangand.



 espekteer : ke gornomaa no jangand a refna :



 - a waaga xooytel it gornomaa xa teɓandoong,



 - ta ref pexey na na fokataa xa teɓ axe no ne adna a jootniteel.



 - o jangand fa ngen fa mbelu yoo took ngutatir fo cooxir horma.




 - o mbiñ o yiifir o ñoow kam ngentand, a keen no sax-sax no saax.



 espeteer a laamit ndax yoqee laƥatinel no laamit eetaand ne ?



 Maadaan fa Maalik ee a xoola qac.



 Espekteer : cofnax ke no gornomaa no jangand.



 - njofnax eetu ne refu o aqat xa teɓ axe na ñaaƈ demokarasii.




 Kaa ta mernooraa den a ñaaƈooƭ fa a ñaaƈnooƭ pind ke ndoxondooxna saax.



 Kaa aqataa den no, njoktoor ndoone na ƭat, a cooxir a yiif.



 Bo na ƭaap porose naa tax na ekol of a jof a paam.



 Kaa sixaa o ƥiy saax bo ta waag o geenoox a keenun no sax-sax.



 Maalik : nam a cang ale a wataa ?



 Espekteer : a cang alaa naa ɓeerandeel na fa ŋas a laalat oo.




 Maadaan: espekteer, xar refu o njiriiñ a cang aleene ?



 Espekteer : o ñjiriin o nqe a



 maya a, a foga ta :



 jangin xa teɓ axe a teefooƭ a yoonu fo fa ngen fa mosu,



 - and saaxof,bugin too xeƈandoorin fo we fogtanoona.



 - Jalaa ka ɓaatna o ndoofeenum took mbexir fo ndamir.




 Xan a saƭkin demokarasii no saax.



 Ekol a refa o mbiñ o nqaa jagnooxnayoo na baajan xa teɓ..



 Daɗ ta a baaj alaa jofna no ñoow adna, na fa ngen fa moƴu.



 Ndaa yoo ekol refee soom, maa naa waajanteel o feet.



 O mbiñoo maa wiin a ñoowaa no ke hupna no bes ke, fo baxtu ke.




 Xan a moƴ, da nanoor,a yekoor a yaaloor



 Bo oxuu refna a jang, a jal ne ta moƴitna no ten.



 Gornomaa no jangand, xana:



 - j imb no xuu refna, yiif ngentand, nanoor fo ndamir



 - waaj kupatir ke, ten andu na doole, no jeg fo lakas.




 - at no xa elew axe fo no muse ke, niiwir yegir fo yegoor.



 - fi ’ o niiw xooxof, yaam boo niiwaa o kin o niiw xooxof



 - mosand a tefooƭ kam no gendof.



 A ñaaƴin a ƭat.



 Took keene, mboƥ ne xan a ñoow :



 - ne naa woote teel ;




 demokarasii ndoonooxu na keenooxan,



 fo yektax o nombo cooxte.



 - n deer we naa ñaaƴnaa maat fo we ngeenwan na saax le no nqel maak ne



 - n e pind maak ke no saax le a naaƴtaa



 Maadaan a layee : espekteer, kene



 faaxa kat !



 Espekteer : o njiriiñ onq e a maya kaa um dikin rek.




 Maalik : gornomaa faye, nam a sipteel fo nam a ñaaƴtaa koy ?



 Epekteer : Jegee pexey leng naa ta sipteel mbaa ta ñaaƴniteel.



 Ndaa yoo, i mbaaga ndamloox ke moƴo may ole a mbi ’ aa.



 Fexe bo we mbogna teen fop a njaɓ o ndam teen.



 Ten andu, muse ke yoo, kelfa ke na xa elew axe yoo.




 Keene fop koy a waaga fi ’ el kam porose bax ne ekol ne.



 Wiin waa mbogeerna no ekol ne too o and den a xool, ka a nqooyeel.



 Yaam xa na mbaag o at o ndimle na ƭaap porose mbaa lakas.



 Fañ o weec o jal fo kelfa ke na cang ale ngeenooxanna maat ne .



 Maalik : keene faafangaa, xar ware fi ’ lakas ?




 Espekteer : waajan we naa yo ’ nooxkaa no gornomaa ne ;



 - we mbogna fop kaa mbar o eet o aqatel na piooƭ ake fa ñaaƈnooƭ ake.



 - ta moƴo war koy no we njegeerna o and o leene ;



 a aqatnooƭ ale war o tax da lay o ga den, ke da sadarna …



 Kaaga at da moƴ o nga ’ a qoox den no aqatax ale fo calel ke.




 No kalaas ke, yegnit cofu no tige a wara fi ’ el. Yegnit kaa a ngeƈel no foto.



 Seede kaa njof na no na neene a mbaaga siiwandel no kalaas ke.



 Kaaga ƴutangaa, xa elew axe a mbaag o laamit taa njaaɓel.



 Kee ne xana tax i andee xa elew axe a anda ke taxna tige a fi ’ eel.



 Kene hiɓ maak oo na tok no xa elew axe no gornomaa ne.




 Maakaan : layaa in ke refna gornoma no jangan fo ke refna njofnaxum.



 Layaa in it a baajooƭ ale na sip ale.



 Nam a sipteel koy espekteer ?



 Espekteer : laamtaa caru laamtel de Maadan.



 A sipooƭ ale no gornomaa ne a jega a ƥeerooƭ.



 1. Kalaas nuu refna a jil we na ngeenooxankan



 2. Weene njileena, a seqkayii a keen dipite no nqel ne no ekol ne.




 3. Dipite ke a njil we naa asaa den. Kalaas nuu refna o leng o jegkaa.



 Waaga koy naa njilkaa peresidaa faye.



 Oxe adooxan na nqel ne.



 Peresidaa faye a njila ngee ba ƴut,



 we ngeenooxanna kalaas ke a qicoorik tod ke yoqna( nena ministar).



 Leeleek,ndod ne a waaga fi ’ el fo xa elew axe no ekol ne fop.




 Meene ekol ne fop naa njilkaa peresidaa faye mbaa ministar fa eetu faye.



 We yoqna, no tod lakas ke, a mbaaga ndet no kalaas ke. a ƈeewik xa ñuxur xa todoor.



 Na bondnooƭ ale, gornomaa ne kaa jegaa mal ; no mal keen a mboga ta :



 Mal- cosaan fa aada ;



 Mal - mboƭtax ; Mal -…..




 Keene fop, kaa ndoonooxaa na saak no ngentand ne, a kenooƭ ake…



 A saak ale a fagangaa,ke na rimna naa



 refkaa ndamloor gornomaa ne.



 Mal ne, ministar naa seqkan, xa elew axe naa ndamit kan a nqooyeel a kag.



 Mal ne, a jega yit muse faya naa yoonan, a yiif a nan.



 Ten naa refaa ndeer xa elew axe fo musee ke.



 A ɓisaa a gartaa o nan ndeer xa elew axe fo mal ne no muse ke.



 Laamit



 1. Xar refu gornomaa no jangand ?



 2. Layi cofnax ke no gornomaa no jangand



 3. Layi ne ta geenniteel



 4. Nam tod ke ngartaa ?



 5. Cooxti yiif of no njiriiñ onqe ta jegna.


 Ye Maalik fa Maadaan a inoorna na espekteer, a saak ke da atna.



 No kaaga, da nga ’ ee : ke wareena o and bo gornomaa ne geenoox, a jega



 Ndaa koy a yoqa ke farna na ñaaƈnooƭ ale no gornomaa ne.



 Naaga yiif le na Maadaan a retu na takax maa espekteer.



 Maalik fo xooxoodum it a damee, naaga xana faax lool.



 Gornomaa no jangand : a ñaaƈnooƭum




 Xaye hin, Maalik fa Maadaan owe espeksiong. A mbug o njeetaayatin fa espekteer.



 A soƥa o ɓayum a dam Mal ne no gornomaa nen ekol lakas a ndef kam.



 Ye ta ɓaatnaa,da sutooxiid, espekteer, ye ta weltaa genar we a ga ’ a den.



 Espekteer : nam nu bi ’ u koy, mban nu ngaru meen ? Mbaa nu miñee meen ?



 - mbadiidyo na biro fayaa. Mboƥ naa a ndeefin bo no mbiñ onqaa da moof.




 Espekteer : xar waagum o fi ’ an a nuun xaye koy ?



 - Maadaan : jook a njal espekteer, in we ngidimaŋ a paax no ndimble onqe wo.



 xaye it, no kaa faak rek. A waagooxangaa, kaa i mbug ’ u ndiisoor fa nuun na ñaaƈnooƭ gornomaa in ne.



 Maalik : Ke Maadaan a layna yoo, ndaa i mbaag ’ angaa mbetandoox o ndik, xana faax.



 Espekteer: wetandoox xar?




 Maalik: a kag ake ndoxondooxna gornomaa ne fo ne da njilteel.



 Espekteer : ke nu mbugna a waagooxa



 - Espekteer : yaag I mbaaga o eetit na kag ake soo mbagɗit na ñaaƈnooƭ ale



 No ke farna na kag a ke, a foga no we i



 andna teen, a tadak a cektooxu :



 Mbokatoor o njangand, Asir ne no njangand ole fo o adax ole.




 Mbokatoor o njangand ole : we ngeenooxan na kalaas ke ndeerun.



 -kalaas nuu refna kaa jilkaa no we ndefna maaga, ɗik.



 A waagooxangaa, fat a ref o koor o leng fo o tew o leng.



 Fo nuu ta waagna o geenoor, kaa moƴna ta, fat a ref woote.



 Wenaa laacaa, fat da ci ’ el a nga ’ rik fo doodod we.


 Kaaga xan a tax bo oxuu refna a lay ke taxna ta laacaa.



 Xana waag o lay a daawangaa, nam a ñaaƴnitkaa.



 Ke ta ñaaƴnitkaa, mam a waaƭitkan fa nam a waaƭitkan ?



 A jegangaan, nam a ñaaƴnitkan ?



 Keene naa taxkaa a cil no we naa ngeenooxankaa kalaas ta jof.


 Asir ne no njangand ole, ten refu o ɓay o ñamaak no mbokatoor maak ne



 O ten sequ calel ke no mbokatoor maak ne.



 O we njilteel no mbokatoor maak ne ngeenooxanna kalaas ke.



 Bax ne koy, refu a adax ale, oxe naa adoox kaa koy naa xooyeel peresidaa.



 Ten it kaa ta dodeel took woote. We mbugna ndod ne fop kaa mbindeel.




 Ndaa koy kaa ta soƥkaa ta eeto jiltel no kalaasum.



 O leng waagee ref o baawaaƭ peresidaa too soƥee o jiltel nu kalaas nuun.



 - ye da mbindeena baa ƈut, da ci ’ el kom, yaam a nqet fo kalaas ke.



 - Meene yit, we naa mbaaƭaa, a mbaaga ndiƈel no moofand a njasnoor fo laalaamit.



 Laalaamit weene it no kalaas ke a



 tanitkeel.




 Kalaas nuu refna a geenna laamitum saa a ndoonin no ɓay no laalaamitum.



 A fi ’ angaan, laalaamit we no kalaas ke naa njasnoorkaa fo baawaaƭ we.



 Xa qet axeene kaa xa elew axe maadan yam ndod refit ne moƴna.



 A waa ga ’ fi ’ el it ndod o guk:



 aa –as we fa nqoox den naa njilkaa kam den a peresidaa faye.




 Peresidaa, calel um refu a kaynaak pi ’ el fa pi ’ ooƭ ake no asir no jangand ole.



 No calel keene, xana jeg wiin ɗik waa naa ndamtan teen.



 Ɗik weene no we ndodeena a mbogu.



 Yaag we seqna a adax ale, daduk a ndefkaa.



 O leng soom waagu inoor no kalaas a pagɗandoong ake.




 Maalik : espekteer, jook a njal no ke xoolandoona, ndaa an waagu dodel ?



 Espekteer : yaam o waag o dodoox, cektir tadik o we ’ i :



 • nite a cangof a wara fad no 5/10 - ƥetik na xarɓaxay fayuu refna ;



 • soƥit moskaandee o maaf took o jofaƭar, mbaat lakas ;



 • ref oxaa naa laaleel, na layooƭ,




 Maadaan : espekteer, i njegangaakaa hupna jook anjal i layin yaam o ɗaay.



 Bo fa ndiiki, um sañangaan i njoktoor na ñaaƈnooƭ ale no gornomaa ne.



 Espekteer : ke layoona a jega o njiriiñ, yaam a kag a tadak oo.



 Ndaa koy a kag a luu refna fa a ñaaƈnooƭum a jegu.



 Mbokatoor maak ne : ten naa dogalaa no kate ke njofna no ekol ne.




 A soƥangaa mal asir ne mbaa peresidaa faye a mbadtin o ten.



 Ten naa nitaa to a wargilooxaa pi ’ el ke sasteena.



 Te nit naa layaa ne mal ke naa soseel a mbonniteel.



 Na qool a ƭak a kuu refna a mbara moof a njoktoor.



 Njoktoor ne ƴutangaa, xan a ndik na pind tame ke fo we maaduuna.




 Mal asir ne, ten naa waannaa ƭaap pi ’ el ke no hiid ole.



 Ten naa waannaa yit pi ’ el o hiid ke no mal ke fop.



 O aa-as oxuu adooxanna mal xan xa elew xa ƭak no ekol ne a ndamtin.



 Xa elew axeene, took o waag den a



 njilitkeel.



 Weene naa yiifanaa o aa-as oxe yaam pi ’ el ke a mbaanit ne ta moƴitna.




 Mal asir ne kaa da njoktooraa o nqool



 onquu refna.



 Jeetaay laa muukooxangaa, laye ke a ndikel na pind, fop a ndaam teen.



 Dik le xan a ɓisel no mbokatoor maak ne, saa geekel no kag aasir ale.



 Peresidaa faye, a waaga ref o koor mbaa o tew.



 Ten adooxanu a kag a asir ale fo



 mbokatoor maak ne, a jegayii reef ɗik.




 Maadaan a daawa sax o fox yaam o ɗaay no ke espekteer a layaa.



 Maadaan : espekteer, ndax xa elew axe soom naa njalaa no gornomaa faye ?



 Maadaan : taa muse ke yee, xa elew rek um nanaa ?



 Maakaan : damaam ee we naa njang na xa elew axe teen a mbogu.



 Espekteer :Maadaan layaa ndigil, muse ke it a njegayoo teen a las a caku.




 - muse ke naa yooɓandaa a ñaaƈ ale no gornomaa ne no jangand ole.



 - den it kaa da njileel ndaa refee xa elew axe naa njilaa den.



 - naangeeyo ndodeel too naangee



 mboote ’ aa.



 - kaa da njileel no jaajangin we o and den a jektooxa no saax oleene.



 A keen den daal, a yoon oo, a yooɓand oo, took a aqat no ñoow demookaraasii.




 Maalik : espekteer, xar o askaa in no saar



 olene i ndopaa no ekol in ne..



 Espekteer : Iyo, i njega kaa i mbaagna o lay kaa farna fo a tegdinax, xa as.



 - a baajan yegin fo yegnit ka njofna no gornomaa ne waraand o ŋasit.



 - a keennatin a kag ake, o hiid oluu ref no nqool noowaambar a refaa.



 - muse ke ndefna yooyooɓin, mbaree ngeenoox me xa elew axe ngeenooxaa.




 -den kaa da mbar o njoytaa,a yoonaa, a laltaa a pi ’ ooƭ.



 Keene refu a cangnooƭ demookaraasii. Ta refit koy a pi ’ ooƭ a cegu naƭtel.



 Peresidaa faye, a dodange baa ƴut, a wara roktel o nombo le no nqet.



 - o nqet onqeene koy kaa ta war o yaajandel no ekol ne fop.



 - Mal ne na gayaa ekol ne naa rokaa o nombole a peresidaa.




 No mal ne, muse ke, kelfa ke na elew axe xa elew axe ndefu taaga.



 mbaamir no weene fop koy, peresidaa faye a waatitkaa, yaa fo ndod naa.



 No we naa ngeenooxankaa xa elew axe, gaan le qaƴtel yiif a waru ref.



 Kam keene it we mbanooxna kaa mbar o njeg a keen.



 Maaga njoktoor ne a fagtu, espekteer a gidim mboƥ ne a salan a den.



 Mboƥ ne fa qoox den a lalit o ɗaay den no ke in ’ ina den.



 Laamit



 1. La yi a kag ake ndoxondoox na gornomaa ne



 2. layi a keen na kag a luu refna .



 3. layi ne we mbog na taa ga a njil teel.



 4. Xa refu akeen jaajangin we no gornomaa ne ?



 5. Xar espekteer a as mbo ƥ ne fo nam ga’to oas olaa

